**РЕПУБЛИКА СРПСКА**

**НАРОДНА СКУПШТИНА**

# З А П И С Н И К

# са Прве редовне сједнице Народне скупштине Републике Српске,

# одржане 19. новембра и 5. децембра 2018. године

Прва редовна сједница Народне скупштине Републике Српске одржана је 19. новембра и 5. децембра 2018. године.

Прву редовну сједницу X сазива отворио је предсjедавајући г. Дане Малешевић, као најстарији посланик.

Услиједило је интонирање химни Босне и Херцеговине и Републике Српске.

Предсједавајући Дане Малешевић је поздравио присутне госте, и то:

* изабране званичнике у Републици Српској предсједника Жељку Цвијановић и потпредсједнике Јосипа Јерковића и Рамиза Салкића и српског члана Предсједништва БиХ из Републике Српске Милорада Додика;
* предсједника Народне скупштине Републике Србије Мају Гојковић;
* предсједника Владе Републике Србије Ану Брнабић;
* предсједника Уставног суда Републике Српске Џерарда Селмана,
* републичког правобраниоца Милимира Говедарицу и представнике правосудних институција Републике Српске;
* предсједника Академије наука и умјетности Републике Српске Рајка Кузмановића;
* градоначелника града Бања Лука Игора Радојичића,
* предсједника Борачке организације Републике Српске Миломира Савчића,
* предсједнике парламентарних странака са сједиштем у Републици Српској,
* амбасадора Руске Федерације у БиХ Њ.е. Петра Иванцова,
* амбасадора Народне Републике Кине у БиХ Њ.е. Ћен Бо,
* предсједника Централне изборне комисије Бих Бранка Петрића са сарадницима,
* присутне представнике републичких организација и институција, као и међународних организација у БиХ,
* акредитоване госте за праћење рада сједница Народне скупштине и представнике средстава информисања, те и остале госте и захвалио се свима на присуству.

Предсједавајући је констатовао да је у складу са чланом 6. Пословника Народне скупштине Републике Српске сједницу сазвао предсједник Народне скупштине претходног сазива г. Недељко Чубриловић.

На консултативном састанку са представницима парламентарних странака у Народној скупштини Републике Српске, предложен је сљедећи

# ДНЕВНИ РЕД:

1. Конституисање радног предсједништва;
2. Избор Комисије за избор и именовање;
3. Разматрање Извјештаја Комисије за избор и именовање и верификација мандата народним посланицима;
4. Полагање свечане заклетве народних посланика;
5. Избор предсједника Народне скупштине Републике Српске;
6. Полагање свечане заклетве предсједника и потпредсједникā Републике Српске;
7. Полагање свечане заклетве члана Предсједништва БиХ из Републике Српске;
8. Приједлог одлуке о броју потпредсједника Народне скупштине Републике Српске;
9. Покретање иницијативе за избор делегата из Републике Српске у Дом народа Парламентарне скупштине Босне и Херцеговине;
10. Покретање иницијативе за избор делегата у Вијеће народа Републике Српске;
11. Избор потпредсједникā Народне скупштине Републике Српске.

Није било пријављених за расправу поводом Приједлога дневног реда, те се приступило изјашњавању.

(83 народна посланика су гласала ''за'', нико није гласао ''против'', нико се није ''уздржао'' од гласања)

Усвојен је дневни ред Прве редовне сједнице Народне скупштине Републике Српске.

## Ад–1: Конституисање радног предсједништва

Чланом 6. став 5. Пословника Народне скупштине одређено је радно предсједништво Прве редовне сједнице Народне скупштине Републике Српске.

Сједницом, до избора предсједника, предсједавао је најстарији посланик Дане Малешевић, коме су помагали: генерални секретар претходног сазива Марко Аћић и три најмлађа народна посланика из реда три политичке странке, односно коалиције које имају највећи број народних посланика, а то су:

* Денис Шулић, СНСД;
* Давор Шешић, СДС и
* Александар Главаш, ДНС.

Предсједавајући је обавјестио присутне да је састав Радног предсједништва утврђен Пословником, те да с обзиром на наведено нема потребе за изјашњавање гласањем по датој тачки дневног реда.

## Ад–2: Избор Комисије за избор и именовање

На основу претходних консултација и договора приступило изјашњавању о приједлогу Одлуке о избору Комисије за избор и именовање.

# О Д Л У К А

о избору Комисије за избор и именовање Народне скупштине Републике Српске

# I

У Комисију за избор и именовање Народне скупштине Републике Српске, изабрани су:

1. Игор Жунић, предсједник;
2. Давор Шешић, замјеник предсједника;
3. Душица Шолаја, члан;
4. Радован Вишковић, члан;
5. Дарко Митрић, члан;
6. Горан Селак, члан;
7. Драган Галић, члан;
8. Сенад Братић, члан и
9. Душко Ивић, члан.

# II

Ова одлука ступа на снагу даном доношења, а објавиће се у „Службеном гласнику Републике Српске“.

(83 народна посланика су гласала ''за'', нико није гласао ''против'', нико се није ''уздржао'' од гласања)

Усвојена је Одлука о избору Комисије за избор и именовања у предложеном саставу.

## Ад–3: Разматрање Извјештаја Комисије за избор и именовање и верификација

## мандата народним посланицима

У име Комисије за избор и именовање Извјештај је поднио г. Игор Жунић, предсједник Комисије.

Након разматрања наведених одлука Централне изборне комисије Босне и Херцеговине, Комисија за избор и именовање је утврдила да су подаци из увјерења о избору сваког посланика истовјетни са подацима из одлука, да су увјерења издата од надлежног органа, односно да нема спорних мандата и да су сви народни посланици прихватили мандат и потписали изјаву Централној изборној комисији.

На основу наведеног Комисија за избор и именовање једногласно предлаже Народној скупштини Републике Српске да потврди мандат народним посланицима који су им додијељени као кандидатима са листе:

1. САВЕЗ НЕЗАВИСНИХ СОЦИЈАЛДЕМОКРАТА СНСД
2. Радован Вишковић
3. Дражен Врховац
4. Мирослав Вујичић
5. Владо Ђајић
6. Огњен Жмирић
7. Игор Жунић
8. Горан Јеринић
9. Драгослав Кабић
10. Валерија Лакић
11. Милица Ловрић
12. Срђан Мазалица
13. Обрен Марковић
14. Мара Милошевић
15. Перо Петровић
16. Саша Поповић
17. Младен Поповић
18. Жељка Стојичић
19. Александар Суботић
20. Илија Таминџија
21. Милутин Тасовац
22. Зоран Тегелтија
23. Гордана Тешановић
24. Дарко Томаш
25. Наташа Трифковић
26. Недељко Ћорић
27. Душица Шолаја
28. Никола Шпирић
29. Денис Шулић

2. СРПСКА ДЕМОКРАТСКА СТРАНКА (СДС-СРСРС-СРС)

1. Дарко Бабаљ
2. Жељко Бабић
3. Бранко Бутулија
4. Костадин Васић
5. Зоран Видић
6. Небојша Вукановић
7. Недељко Гламочак
8. Данијел Јошић
9. Соња Караџић Јовичевић
10. Небојша Марић
11. Иванка Марковић
12. Дарко Митрић
13. Миладин Станић
14. Томица Стојановић
15. Милан Тубин
16. Давор Шешић

3. ДЕМОКРАТСКИ НАРОДНИ САВЕЗ

1. Дарко Бањац
2. Александар Главаш
3. Славко Глигорић
4. Милан Дакић
5. Душко Ивић
6. Дане Малешевић
7. Ђорђе Поповић
8. Милан Радовић
9. Мирко Совиљ
10. Споменка Стевановић
11. Споменко Стојановић
12. Недељко Чубриловић

4. ПДП РС – МЛАДЕН ИВАНИЋ

1. Перица Бундало
2. Гордана Видовић
3. Миленко Вићановић
4. Драган Галић
5. Љубиша Крунић
6. Драшко Станивуковић
7. Јелена Тривић
8. Игор Црнадак
9. Милан Шврака

5. СОЦИЈАЛИСТИЧКА ПАРТИЈА

1. Саво Вулић
2. Андреа Дорић
3. Петар Ђокић
4. Ристо Марић
5. Горан Селак
6. Максим Скоко
7. Срђан Тодоровић

6. НДП ДРАГАН ЧАВИЋ – НС-СНС-СЛОБОДА

1. Крсто Јандрић
2. Наташа Стевановић
3. Александар Фулурија
4. Драган Чавић

7. ЗАЈЕДНО ЗА БиХ

1. Сенад Братић
2. Мијо Перкунић
3. Един Рамић
4. Бегија Смајић

8. УЈЕДИЊЕНА СРПСКА

1. Маринко Драгишић
2. Милан Петковић
3. Наталија Тривић

У посланичкој расправи поводом Извјештаја Комисије за избор и именовање учествовао је г. Небојша Вукановић.

Закључена је расправа.

Приступило се изјашњавању о Извјештају.

(79 народних посланика је гласало ''за'', нико није гласао ''против'', 1 се ''уздржао'' од гласања)

Усвојен је Извјештај Комисије за избор и именовање.

## Ад–4: Полагање свечане заклетве народних посланика

У оквиру ове тачке дневног реда народни посланици којима је потврђен мандат су положили свечану заклетву.

## Ад–5: Избор предсједника Народне скупштине Републике Српске

Клуб посланика ДНС је поднио приједлог да г. Душко Ивић буде изабран за предсједника Народне скупштине Републике Српске.

Група народних посланика из ДНС је поднијела приједлог да г. Недељко Чубриловић буде изабран за предсједника Народне скупштине Републике Српске, а за извјестиоца је одређена гђа Споменака Стевановић.

У посланичкој расправи учествовали су г. Перица Бундало и г. Небојша Вукановић.

Потом су извјестиоци г. Дарко Бањац и гђа Споменка Стевановић прочитали биографије предложених кандидата за предсједника Народне скупштине Републике Српске.

Закључена је расправа.

Приступило изјашњавању о приједлогу да се г. Душко Ивић изабере за предсједника Народне скупштине Републике Српске.

(8 народних посланика је гласало ''за'', 1 је гласао ''против'', 68 их се ''уздржало'' од гласања)

Г. Душко Ивић није изабран за предсједника Народне скупштине Републике Српске.

Затим се приступило изјашњавању о приједлогу да се г. Недељко Чубриловић изабере за предсједника Народне скупштине Републике Српске.

(51 народни посланик је гласао ''за'', 29 их је гласало ''против'', нико се није ''уздржао'' од гласања)

Г. Недељко Чубриловић је изабран за предсједника Народне скупштине Републике Српске.

Предсједавајући је констатовао да је г. Недељко Чувриловић изабран за предсједника Народне скупштине Републике Српске, честитао новоизабраном предсједнику, те га замолио да се обрати обрати присутнима у парламенту.

Услиједило је обраћање

*Уважени народни посланици, даме и господо,*

*Као што је Пословником, сићи ћу за говорницу да вам се обратим са пар ријечи.*

*Хвала.*

*Поштована предсједнице Републике Српске, поштовани српски члану Предсједништва БиХ, уважени гости, даме и господо,*

*Захваљујем што сте својим присуством увеличали данашњу сједницу која има и свечани карактер.*

*Уважене колеге народни посланици и чланови Владе Републике Српске, ваше екселенције, представници Српске православне цркве, уважени представници других конфесија, уважени гости, даме и господо,*

*Искрено вас поздрављам и захваљујем на указаном повјерењу. Захваљујем свим грађанима који су изашли на изборе и у демокртској атмосфери изабрали посланике десетог сазива Народне скупштине Републике Српске.*

*Част ми је да сам добио ваше повјерење да предсједавам и овим X сазивом највишег уставотворног и законодавног органа власти. Народна скупштина је један од главних стубова Републике Српске. Овај парламент је одраз тековине демократије и права грађана да посредно одлучују о најзначајнијим питањима у свим областима друштва у коме живимо.*

*Као предсједник X сазива Народне скупштине и даље ћу се залагати за очување Републике Српске у складу са Уставом и међународним актима којимa је одређен државотворни субјективитет Републике Српске, унутрашња структура БиХ, положај конститутивних народа и сва другa права грађана. Досљедно ћу се залагати за очување тековина одбрамбено отаџбинског рата и поштоваћу вољу сваког народа да слободно живи и остварује своја права у Републици Српској.*

*Уважене колеге посланици,*

*Најискреније вас молим да у духу позитивне парламентарне демократије и уз пуно уважавање других поштујете позитивне законске прописе, а првенствено Устав и Пословник о раду Народне скупштине и да будете конструктивни и добронамјерни како бисмо радили у интересу и за добробит свих грађана Републике Српске.*

*Молим новинаре, медије и сву јавност да буду објективни према раду Народне скупштине, да уважавају чињенице и да, ако треба, буду критични, али са ваљаним аргументима.*

*Од стручне јавности, удружења и других организација очекујем да дају свој конструктиван допринос и упуте нам приједлоге, мишљења или сугестије с циљем да Народна скупштина Републике Српске ради што је могуће ефикасније.*

*Очекујем од свих органа власти Републике Српске и заједничких органа БиХ да сарађују са Народном скупштином и поштују наше одлуке које ћемо доносити у наредном периоду. Такође, молим вас да заједно радимо што је могуће ефикасније, да доносимо добре, праведне и проводиве законе који ће омогућити напредак Републике Српске и бољи живот наших грађана.*

*Република Српска је наша отаџбина и од нас зависи њен положај и напредак. Очекујем да сви заједно радимо честито и часно у складу са Уставом и законом и да водимо рачуна какво друштво и какву Републике Српске ћемо оставити нашим потомцима.*

*И прије него што завршим, да искористим прилику да поздравим изасланика предсједника Србије г. Вучића, г. Селаковића, предсједницу Владе Србије која је овдје са нама и наравно предсједницу Скупштине Републике Србије са којом смо и у дасадашњем периоду веома добро сарађивали, уосталом као и са свим институцијама у Србији.*

*Хвала вам на пажњи и желим успјешан рад X сазива Народне скупштине Републике Српске.*

*Живјели!*

*Живјела Република Српска!*

## Ад–6: Полагање свечане заклетве предсједника и потпредсједникā Републике

## Српске

Предсједник Централне изборне комисије Босне и Херцеговине, г. Бранко Петрић, новоизабраном предсједнику Републике Српске Жељки Цвијановић и потпредсједницима Рамизу Салкићу и Јосипу Јерковићу, уручио је цертификате о избору.

Потом су именовани положили свечану заклетву.

Услиједило је обраћање новоизабраног предсједника Републике Српске Жељке Цвијановић.

*Хвала лијепа,*

*Поштовани предсједниче Народне скупштине Републике Српске, цијењени народни посланици, уважени новоизабрани члану Предсједништва БиХ из Републике Српске, поштовани изасланиче предсједника Републике Србије, поштована предсједнице Народне скупштине Републике Србије, поштована предсједнице Владе Републике Србије, поштовани министри, поштовани вјерски великодостојници, ваше екселенције, уважени гости, представници социјалних партнера, даме и господо, поштовани грађани Републике Српске,*

*У протеклом периоду имала сам прилику да се небројено пута обратим у овом цијењеном дому, али данас то по први пут чиним као новоизабрани предсједник Републике, што за мене представља не само посебну част, већ подразумјева и посебну одговорност.*

*Избор за предсједника Републике Српске доживљавам као признање за све оно што сам заједно са својим колегама чинила као предсједник Владе у времену које није било нимало лако и у околностима у којима су бројни политички и финансијски изазови пријетили са свих страна, али разумјела сам тад као што разумијем и сад да су јаке институције најбоља одбрана од свих пријетњи и најбоља гаранција опстанка Републике.*

*Поред тога стабилне институције су и гаранција извршења обавеза према нашим грађанима и корисницима буџета, они су гаранција изградње инфраструктура и укупног развоја Републике, гаранција су да ће се поштовати животи и напори оних који су стварали и градили Републику и да ћемо бити спремни за све оно што ће морати да се рјешава у временима која су испред нас.*

*Данас је важан дан јер је након проведених избора конституисана једна од наших кључних и најважнијих институција, Народна скупштина Републике Српске у новом сазиву пред којим свечану заклетву полажу предсједник Републике Српске и српски члан Предсједништва БиХ.*

*Ускоро ће у овом високом дому бити изабрана и нова Влада Републике Српске, а одмах по том биће усвојени и наши стратешки документи буџет за 2019. годину и програм економских реформи. Овим показујемо нашу способност да проведемо изборе на демократски начин и да будемо ефикасни у формирању власти како би наше институције наставиле несметано да функционишу.*

*У наредне четири године нашег заједничког мандата и политичког и институционалног рада сигурно ћемо наилазити на бројне препреке, изазове, проблеме, зато је важно да у Републици Српској обезбједимо јединство институција и мобилишемо довољно политичке воље да бисмо радили на програму развоја Републике и учвршћивању њене уставне позиције.*

*Зато је важно да са тимом из Републике Српске на челу са нашим досадашњим предсједником и новоизабраним српским чланом Предсједништва БиХ тјесно сарађујемо и усаглашавамо позиције и ставове Републике.*

*Као предсједник Републике радићу на обезбјеђивању институционалног и народног јединства. Свјест о важности Републике, њеног очувања, њене политичке институционалне финансијске стабилности и њеног укупног идентитета мора бити доминантна. Иако су неки прижељкивали, нажалост чак и радили на њеној дестабилизацији, грађани су поново и на овим изборима јасно поручили да је Република Српска изнад свега и да је Република Српске на првом мјесту. Зато и данас желим да искажем дубоку захвалност и поштовање према онима који су своје животе или дијелове тијела уградили у Републику Српску. За све нас који обављамо најодговорније функције, али и за све друге који на било којем мјесту раде у оквиру система или учествују у било којем процесу важном за Републику, ове жртве морају бити основна водиља у борби за њено даље јачање и развој и за њену одбрану у овим и свим другим изазовним временима.*

*Даме и господо, драги грађани,*

*Моја основна идеја као предсједника Републике биће иста она којом сам била руковођена и у претходном периоду, а то је јака и стабилна просперитетна Република Српска. То је Република која има јасно артикулисан политички став и која се не плаши да га изрази. То је Република отворена за свакога да у њој живи слободно ко поштује њене законе и ко је спреман да надограђује њене вриједности. То је Република која ће наставити да се развија и гради и у којој ће институције наставити да раде на побољшању услова за живот њених грађана. То је Република која је поштована с поља и изнутра и која гради партнерства са другима не губећи стрпљење, вољу или упорност да гради мостове сарадње са другима, чак и онда кад се чини да су разлике непремостиве.*

*Иако смо малобројни у поређењу са многим другим народима или Републикама вјерујем у наш људски потенцијал и у сваки други потенцијал Републике. Ако смо окупљени око интереса Републике онда много тога можемо заједно да урадимо, ако смо разједињени или ако су наше институције слабе онда ништа нећемо ни моћи ни постићи.*

*Влада на чијем сам челу била у претходном мандату руководила се управо овом идејом. Радили смо заједно са предсједником Републике и нашом Народном скупштином као велики тим. Зато смо успјели да савладамо бројне препреке, да очувамо политичку стабилност и обезбједимо привредни раст.*

*Уважени народни посланици, поштовани грађани,*

*Наша Република је данас стабилна. Вријеме у којем се данас обраћам овом високом дому као новоизабрани предсједник Републике сасвим је другачије од оног времена кад сам то у два наврата чинила као мандатар за састав Владе. Вјерујем да ће вријеме у којем ће неки нови предсједници и нови премијери то чинити и бити бољи од овог данашњег, а то ће значити да се наша Република креће и да иде напријед.*

*Већ 16 мјесеци узастопно биљежимо позитивну стопу реалног раста бруто домаћег производа (БДП), а по први пут он је достигао и износи преко 10 милијарди КМ. Постигли смо највиши ниво запослености од кад се мјери ова статистичка категорија у Српској, као и рекордну покривеност увоза извозом и наша индустријска производња биљежи, као што знате, континуиран раст.*

*Буџет Републике је у потпуности стабилан без било каквих неизмирених дуговања, изградили смо преко 100 километара ауто-пута, реализовали бројне друге пројекте саобраћајне или комуналне инфраструктуре, изградили или реконструисали бројне школе, болнице, студентске домове, вртиће и све то управо захваљујући финнсијској стабилност и дисциплини.*

*Успјели смо кроз више корака повећати пензије за око 20%. Такође, повећали смо и буџет за подстицај у пољопривреди. Повећали породичне и личне инвалиднине и борачки додатак и друга социјална давања. Повећали смо плате свим радницима и у јавном и у приватном сектору, увели смо и нека нова права, као што је накнада за незапослене породиље, затим цивилне инвалиднине, као и накнаду за наше демобилисане борце који имају преко 65 година старости, али немају 15 година осигураног стажа.*

*Посебно сам задовољна што смо све позитивне помаке у економској и социјалној сфери остварили у блиској сарадњи и кроз искрен дијалог са нашим социјалним партнерима. Градећи болнице школе вртиће, путну инфраструктуру или туристичке комплексе, настојали смо водити рачуна о равномјерном развоју и потребама свих дијелова Републике, али знам да је још много изазова пред нама, зато је важно да у најкраћем року изаберемо нову Владу због чега и намјеравам да одмах сутра, свог првог радног дана као предсједник Републике, именујем мандатара.*

*Као предсједник Републике инсистираћу на очувању уставног капацитета и позиције Републике и на односима у оквиру БиХ који су дефинисани Дејтонским споразумом.*

*Република Српска свима у БиХ и изван ње пружа руку партнерства и сарадње, али неће дозволити било какве покушаје угрожавања њене аутономије и њених Уставом дефинисаних надлежности.*

*Убјеђена сам да уз хармонизовани и координисани рад институција Републике Српске и њених представника на нивоу институција БиХ можемо остварити све наше заједничке циљеве.*

*Разумијевајући историјски тренутак у којем живимо, те регионална и глобална кретања као предсједник Републике залагаћу се за највише могуће јединство не само институција или политичких актера у утврђивању важних питања или ставова већ и јединство у цјелокупном друштву. Настојаћу да подстичем на дијалог између институција и социјалних партнера, на мир и толеранцију приликом рјешавања питања која су од суштинског интереса за нашу Републику .*

*Са позиције предсједника Републике бићу спона усаглашавању ставова између наших представника у институцијама Републике и на нивоу БиХ.*

*Поред наведеног намјеравам да постигнем и додатни активизам институција универзитетске заједнице и свих актера у друштву у погледу популационе политике и демографије. Сад кад смо изашли из кризе, ријешили се дуговања, успоставили стабилан буџет, забиљежили рекордне поједине макроекономске показатеље, можемо рећи да је то солидна основа за даље кретање и за све оно што је остало неизвршено да се тиме сада позабавимо.*

*Зато је неопходно да идемо у даљу модернизацију како би друштво ишло у корак са глобалним кретањима и да бисмо понудили младим људима оно због чега они одлазе да живе и да раде негдје друго.*

*Намјеравам да управо уз подршку младих људи и на њихову, рећи ћу иницијативу, покренем велику акцију могуће један цјеловит или свеобухватан програм под називом „Српска друштво у покрету“. Треба нам више акције, више мобилности, више иницијативе, треба нам и чвршћа веза са нашом дијаспором и као предсједник Републике намјеравам да се додатно ангажујем и на том плану, иако сам на успостављању веза са нашим људима у свијету предано радила и током мог премијерског мандата. Наша дијаспора се манифестију као веома значајан економски, интелектуални политички и комуникацијски ресурс који заслужује посебну пажњу.*

*Морамо радити заједно, само тако можемо опстати и успјети. Ако смо ишта могли научити из историјског вртлога којем смо на овим просторима били изложени у протекла два вијека то је да су подјеле међу нама увијек биле погубне, да смо подјељени увијек излазили као губитници. Подјела одузима снагу народа и одузима снагу друштва и крњи ауторитет институција, зато је важна јединствена Република Српска.*

*На међународном плану Република је отворена за сарадњу са свима. Процес европских интеграција и поред проблема кроз које пролази Европска унија и поред свих оних девијација које прате овај процес унутар БиХ остаје један од приоритета, али наш став је ту јасан, јесмо за Европски пут, али не прихватамо приступ у којем се овај процес злоупотребљава или користи за неутралисање уставне улоге институција Републике Српске.*

*Заједно са другим институцијама Републике Српске инсистираћу на пуној примјени система координације у процесу европских интеграција. Република Српска јесте и наставиће да буде равноправан и неизоставан партнер у овом процесу, али се сви у БиХ морају кретати искључиво у оквиру својих уставних надлежности.*

*Даме и господо, уважени народни посланици,*

*Иако неки покушавају да наметну вјештачку подјелу, наше опредјељење ка европским интеграцијама никако не искључује интензивну сарадњу са другима изван ове уније. Руска Федерација је наш доказани пријатељ и наши односи на политичком економском, културном и сваком другом плану постају све развијенији. Русија је један од највећих инвеститора у Републици Српској. Она досљедно инсистира на поштивању Дејтонског споразума у БиХ и представља глас правичности и принципијелности у Савјету безбједности УН, супростављајући се дезинформацијама које се тамо пласирају о стању у БиХ.*

*Наши односи са НР Кином такође постају све развијенији. Интерес кинеских инвеститора све је присутнији, а научна и културна сарадња постаје све видљивија и ми смо чврсто опредјељени да ту сарадњу додатно оснажимо.*

*Наш однос према САД је отворен и позитиван. У Републици Српској је поздрављен став предсједника Трампа о не мјешању у унутрашње ствари других држава. Са САД Република дијели многе заједничке вриједности, укључујући и борбу против тероризма којем смо сви директно или индиректно изложени.*

*Жалимо због пропуштених могућности у прошлости да наше разумијевање буде и боље, вјерујем да то може да се деси у будућности онда кад наметнути стереотипи уступе мјестом једном рационалнијем и објективнијем приступу.*

*Питање НАТО-а је за нас веома осјетљиво из више разлога. Овај цијењени Дом, усвајајајући Резолуцију о неутралности, јасно се опредијелио по том питању указујући да се између Српске и Србије не може правити било каква НАТО граница на Дрини. Уколико се Србија икада другачије изјасни по питању чланства у НАТО-у сматрамо да о томе народ Српске треба да се изјсни путем референдума, то наравно не значи да Република и њене институције нису спремне остваривати сарадњу у постојећим уговорним едукативним и програмским оквирима као што је нпр. партнерство за мир у циљу јачања опште безбједности, а посебно унапређења безбједносних капацитета наше Републике.*

*Наравно, желимо добру сарадњу са свима у нашем окружењу. Нажалост, мало, мало тога се промијенило набоље у односима између држава насталих распадом бивше Југославије. За нас је од суштинског значаја управо однос Републике Српске са Србијом за који с поносом или за који с поносом можемо рећи да никада није био бољи и да наша сарадња никада није била интензивнија.*

*Захвални смо руководству Републике Србије на челу са предсједником Вучићем на свој помоћи и подршци коју су пружили Републици Српској на разумијевању и на конкретним пројектима који су реализовани широм Републике у нашим општинама.*

*Као предсједник Републике радићу на јачању наших веза и на чвршћем привредном и инфраструктурном повезивању Србије и Српске. С обзиром на заједничке проблеме као што су мигрантска криза, радикализам или опасност од тероризма неопходно је и даље јачати механизме нашег удруженог дјеловања у цијелом региону.*

*С правом можемо рећи да је Република Србија искрени ослонац Републици Српској, а да је Република Српска с много љубави загледана у Србију.*

*У држави попут БиХ чија сувереност је тешко нагрижена постојањем високог представника, дјеловањем страних судија у Уставном суду БиХ или дневним уплитањем страних дипломата у живот домаћих институција, тешко је дефинисати многе ствари. Зато је важно да у Републици Српској градимо општу стабилност и функционалност наших институција.*

*Даме и господо, поштовани грађани,*

*Као што је већ речено, Република Српска протеклих година и поред бројних отежавајућих околности иде узлазном линијом. Од нове Владе Републике Српске очекујем да настави ове позитивне трендове и да његује дијалог са нашим социјалним партнерима који смо развијали у претходном периоду.*

*Заједничким снагама морамо радити на отварању нових радних мјеста, подизању стандарда становништва и модернизацији нашег друштва. Само на тај начин можемо одговорити на изазове који се налазе пред цијелим регионом, али и појединим чланицама Европске уније, а то је миграција радне снаге, посебно младих.*

*Будућности Републике нема без њених младих генерација и институције су у протеклом периоду различитим мјерама дјеловале у правцу пружања подршке овој популацији у нашем друштву. Мораћемо наставити са оваквим дјеловањем при чему не смијемо заборавити ни остале категорије нашег становништва. Заједнички се морамо борити за подизање стандарда живота у Републици Српској јер она има довољно потенцијала да у њој квалитетно живе сви.*

*Уз постојеће мјере као што су финансирање вантјелесне оплодање, стамбене субвенције младим брачним паровима, подршка нашим породиљама, ученицима, студентима, вишечланим породицама биће неопходно улагати додатне напоре у правцу побољшања демографске слике у Републици Српској.*

*Уз привредни развој, модернизацију економије и прилив инвестиција неизоставно је везана и реформа нашег образовног система и његово прилагођавање захтјевима тржишта рада, као и увођење модерних развојних технологија.*

*Иако смо направили одређене помаке на том плану рећи ћу отворено овом приликом да нисам задовољна оним што смо постигли и да сам много пута и као премијер била запањена количином отпора према овој, слободно ћу рећи најважнијој реформи без које нема ни сигурног запослења ни сигурног привредног раста. Само економски оснажена Република може бити политички институционално стабилна и одупријети се свим изазовима и зато је важно да реформишемо наш систем.*

*Поштоване даме и господо,*

*Преузимајући дужност предсједника Републике Српске свечано се обавезујем да ћу све своје људске и институционалне потенцијалне користити за заштиту уставног положаја Републике Српске и њен просперитет. Такође, посебно желим да истакнем да ћу дјеловати као предсједник свих грађана Републике Српске без обзира на њихову политичку, партијску, националну или неку другу припадност, да ћу инсистирати на заштити права и слобода свих грађана која су им Уставом гарантована, укључујући и мањинске групе и посебно као и до сада најугроженије категорије становништва.*

*Чврсто вјерујем у Републику Српску и њен народ и знам да само заједно можемо креирати будућност какву желимо нама, и посебно нашој дјеци. Убјеђена сам да ћемо за четири године са поносом заједно констатовати да је Република Српска политички, економски, институционално стабилнија и јача. Вјерујем да ћемо и као људи којима су наши грађани поклонили повјерење на протеклим изборима оправдати њихова очекивања предано радећи у интересу наше Републике.*

*Хвала вам на пажњи!*

*Нека вјечно живи Република Српска!*

## Ад–7: Полагање свечане заклетве члана Предсједништва БиХ из Републике Српске

Након полагања свечане заклетве члана Предсједништва БиХ из Републике Српске Милорада Додика и потписивања исте, предсједник Скупштине га је уз честитке позвао да се обрати присутнима у парламенту Српске.

*Поштовани предсједниче Народне скупштине Републике Српске, народни посланици, уважени представници Републике Српске, поштована предсједнице Народне скупштине Републике Србије, Владе, поштовани изасланиче предсједника Републике Србије, поштовани вјерски великодостојници, ваше екселенције, еминенције, драги гости, даме и господо, поштовани грађани Републике Српске,*

*Након два мандата у осам претходних година на мјесту предсјеника Републике Српске осјећам се поносно јер сам испунио све циљеве на очувању Републике Српске у овом времену.*

*Избором за члана српског члана Предсједништва моја политика се неће мијењати, мијења се само моје радно мјесто. Ја остајем у Републици Српској и никуда не идем, идем само да одрадим још један важан посао за Републику Српску.*

*На недавно завршеним општим изборима у БиХ добио сам око 370.000 гласова наших грађана, мога народа који ми је дао повјерење да у наредне четири године будем српски члан Предсједништва БиХ.*

*Дозволите ми да се овом приликом захвалим свима који су гласали за мене, али исто тако и онима који нису јер су они својим гласом сигурно демократски капацитет Републике Српске и показали да у Републици Српској се на изборима бира и да је слобода изражавања мишљења и те како присутна.*

*Број освојених гласова ме чини сретним и поносним наравно, али и толика подршка коју сам добио у првом реду је велика обавеза, зато ћу на ту подршку гледати не као награду, што је у извјесном смислу у политици и јесте, него прије свега на обавезу да са својим сарадницима на кључним питањима за судбину Републике Српске радим предано сваки дан без оклијевања. Ту подршку ћу гледати као опомену да никада не заборавим ко ме изабрао у Предсједништво и гдје сам добио гласове.*

*Моја и ваша изборна база је Република Српска. То и мени као новоизабраном члану Предсједништва и вама као новоизабраним народним посланицима мора бити светиња. Ако мени и вама ова земља, наша земља Република Српска, не буде прије изнад свега бићемо на погрешном путу, а ја се нисам кандидовао да лутам, кандидовао сам се и побједио да са својим знањем, искуством, енергијом и патриотизмом, ставом у функцији јачања Републике Српске и нашег народа то управо и урадим. Посебно желим да нагласим ријеч патриотизам јер не тако давно видјели смо како то изгледа када се та ријеч и понашање забораве.*

*По завршетку наших мандата мораћемо тог истог народа који нам је ове гласове изабрао нас на ова мјеста, зато ви и ја већ данас треба да размислимо како ће изгледати наш последњи дан, радни дан на мјестима које смо добили, ви као посланици, а ја као српски члан Предсједништва. Ако тај дан замислимо као дан у коме се нећемо стидјети ни предака ни потомака, онда је јасно да је наш једини пут непрестана борба за интересе и напредак Републике Српске био исправан.*

*Изабран сам за српског члана Предсједништва и не мислим да идем на позицију која је на било који начин надређена Републици Српској него дапаче подређена, што је и дефинисано Уставом. Не мислим ни да мој рад у Сарајеву може бити лишен сарадње са институцијама Републике Српске, он ће бити предан, свакодневан и бићу у комуникацији са предсједником, Народном скупштином и Владом, свим институцијама и ниједна моја одлука и одлука, надам се свих у заједничким институцијама, неће бити без координације и сагласности са институцијама Републике Српске. То је тако природно, нормално, уставно патриотски и обавеза.*

*Мој глас у Предсједништву биће јак колико и ваш став у овој Народној скупштини јер и ја своју снагу црпим из снаге ове Републике. Моји политички ставови и конкретне активности у Предсједништву биће директан плод консултације дакле с вама овдје најодговорнијим у Републици Српској и ја се сматрам као дио вас. Зато сам и сматрао да заклетву о својој одговорности за рад у Предсједништву БиХ треба прије свега да положим овдје пред изабраним представницима народа који живе овдје у Републици Српској, тамо гдје сам дакле изабран од стране тог народа.*

*Република Српска је у центру мог политичког дјеловања од како се бавим политиком. Она ће бити центар мог дјеловања и у Предсједништву БиХ. Оно што није интерес Републике Српске неће бити ни интерес БиХ. Уколико на том ставу не будем могао да истрајем сам због могућности прегласавања нећу се либити да за тај став тражим управо ваше изјашњавање како је то предвиђено Уставом. Нико не треба да замишља да ћу пропустити прилику да то урадим јер не желим да Република Српска нигдје буде прегласана и доведена у питање и доведена у позицију да буде мајоризирана.*

*Са позиције српског члана Предсједништва нисам спреман да успорим и зауставим или оспорим било који развојни пројекат у Федерацији БиХ, али исто тако нећу допустити да друга два члана Предсједништва ни у ком смислу зауставе Републику Српску. Нисам спреман да просперитет наше Републике и нашег народа градим на штету било ког другог народа или Федерације БиХ и очекујем да се и друга два члана Предсједништва с истим сензибилитетом односе према Републици Српској и српском народу који ме изабрао.*

*Као српски члан Предсједништва инсистираћу да се Дејтонски мировни споразум посебно анекс 4 тј. Устав БиХ примјењује у пуном смислу те ријечи, не духом споразума већ словом споразума. Непоштивање Дејтонског споразума покушајима неуставне централизације БиХ и фаворизацијом захтјева интерес једног од три конститутивног народа довело је до бројних потешкоћа у функционисању БиХ. Поштовање децентрализоване структуре предвиђене Дејтонским споразумом од стране домаћих и међународних званичника и представника основни је предуслов напретка, јер је управо таква структура једини гарант функционалности власти у ентитетима, чије институције су јавни прави сервис грађана и који су носиоци економског развоја социјалних политика у области, и политика у области образовања здравства енергетике, саобраћаја, пољопривреде и свим другим секторима од значаја за свакодневни живот грађана и напредак наше заједнице.*

*Будући да су бројне институције успостављене на нивоу БиХ неправним кориштењем високог представника, потребно ће бити пажљиво размотрити начин њиховога даљњег функционисања. Потребно је такође доћи до политичког договора о начину враћања уставних надлежности у оквиру институционалних структура енитета, како то и припада Дејтонским споразумом и његовим анексом, као и заустављање било какве даљњег покушаја дерогирања и преузимања ентитетских надлежности кроз чврсту координацију и сарадњу, дакле вас и институција Републике Српске, и мене и наших људи на нивоу, заједничком нивоу.*

*Залагаћу се да се Република Српска и Федерација БиХ изборе за унутрашњи суверенитет Босне. Да изабрани политичари преузму одговорност за управљање земљом и да дипломатски представници раде свој посао као свагдје у другим земљама.*

*Колонијална управа, како би се најједноставније могло описати дјеловање високог представника у БиХ од `95. до данас, умртвила је способност домаћих политичких елита да уопште разговарају, а не да рјешавају проблеме. Бошњаци навикнути на наклону страну фактора најчешће су одустали од разговора рачунајући да ће њихове политичке идеје наметати странци. Нажалост, много пута у прошлости је управо било тако, тако је и понашање високог представника, појединих амбасадора који су се ослањали радије на њих него на договор са друга два народа, Србе и Хрвате довело у позицију да преиспитају смисао опстанка у таквој државној заједници. Стога ћу се залагати за што скорије затварање канцеларије високог представника за БиХ који је између осталог флагрантно кршио међународно право, излазио из оквира надлежности које су му дате и починио низ кривичних дјела у континуитету.*

*Погрешним тумачењем анекса 10 Дејтонског мировног споразума изван Бечке конвенције, те уз подршку дијела међународне заједнице и Савјета за имплементацију мира, високи представник је злоупотребом тзв. болоњских овлашћења која је сам себи прибавио, наметнуо 460 прописа највећим бројем закона на нивоу БиХ ,наметнуо 111 уставних амандмана на устав ентитета, вансудским кажњавањем лишио људских права најмање 250 лица, те именовао око стотину особа за различите позиције у институционалним структурама БиХ, уз све то вршио је стални притисак да се БиХ централизује на силу, а ентитети у свему томе лише својих уставних надлежности и што је могуће више обесмисле. Његово извјештавање је у Савјету безбједности Генералне скупштине УН увијек било нетачно, увијек је било на штету Републике Српске и никада није било објективно. Наметање програма 5+2 као услов за затварање канцеларије високог представника у данашњим условима је неприхватљива и контрапродуктивна прича. Сва кључна питања у БиХ, па и опстанак високог представника, могу и треба да буду ријешена искључиво договором конститутивних народа и његових политичких представника. Сваки дан његовог опстанка у БиХ умањује шансу да БиХ профункционише у складу са међународним уговором на којем је у осталом и настала, зато потписнице анекса 10 које су увеле високог представника својим потписивањем, а то су Србија, Хрватска, Република Српска, Федерација и заједнички ниво БиХ треба да се договоре око тога да се укине овај анекс и коначно одбаци присуство високог представника. Уколико има неко у Босни ко сматра да она треба да преживи, онда тај неко мора да зна да је то немогуће са међунардном управом овдје. Веома често од тих истих странаца чујемо како треба јачати институције БиХ и ми се слажемо са њима у том питању, али за почетак би требало да престану да се мијешају у рад тих институција како би оне профункционисале у пуном капацитету.*

*За међународне актере је потпуно нормално да се они уплићу у рад нпр. суда и тужилаштва, што је у нормалним земљама незамисливо, а веома често воле да кажу како су то двије институције под политичким утицајем. Када помињу политички утицај не мисле на своје непримјерено мијешање у рад правосуђа БиХ, они искључвио мисле на легално изабране политичаре у БиХ, зато мислим да је крајње вријеме да се престане са матрицом да смо ми бирани на демократским изборима кривци, а они без икаквог легитимитета неизабрани странци овдје за нешто заслужни.*

*Да не буде нејасноћа, противник сам било чијег мијешања у рад правосуђа и то сам показао у својој пракси и у свом животу и зато ћу се борити да се ово неподношљиво мијешање које смо видјели од стране неких амбасадора и људи који су реформисали правосуђе на нивоу БиХ намећући суд и тужилаштво мимо Устава БиХ на ниво БиХ промјене читаву уставну и политичку структуру БиХ наравно и Републике Српске.*

*Стога ћу наредне четири године учинити све да се народима у БиХ врати судска власт коју су узурпирали странци у Уставном суду БиХ. Уставни суд је нажалост још један експлицитан доказ да је БиХ окупирана изнутра. У којој сувереној држави о тако важним питањима као што су уставна одлучују странци и страни држављани, чак и да су стране судије у Уставном суду доносили одлуке у корист Републике Српске, што се никада није десило, ја бих захтјевао да они напусте суд. Сматрам да сви заједно можемо доћи до квалитетног законског рјешења о Уставном суду у којем би, између осталог, страним судијама онемогућили рад у тој правосудној институцији или треба да живимо у увјерењу да овдје нема довољно домаће памети да би се попунила та мјеста у Уставном суду и да нисмо у могућности да уредимо начин дјеловања тог Уставног суда.*

*Желим да кажем да је Уставни суд БиХ Уставом прописана правосудна институција у БиХ и једина она би требала да одражава принцип равноправности конститутивних народа и потребу за уважавањем њихових виталних интереса. Нажалост, Уставни суд већ више од двије деценије о свим важним предметима одлуке доноси прегласавањем два од три конститутивна народа уз помоћ страних судија, који што нису изабрани од стране домаћих институција, по правилу свој глас придружују судијама из реда бошњачког народа. Тиме се обесмишљава сам концепт на којем почива Дејтонски споразум. Уставни суд је у пракси предвиђао одлуке, потврђивао одлуке високог представника и као његова продужена рука учествовао у противуставној централизацији БиХ.*

*Уставни суд БиХ је јединствен и по томе што функционише без легитимног правног упоришта јер ни након 23 године након потписивања Дејтонског споразума није усвојен Закон о Уставном суду, него тај суд дјелује по само донешеним правилима који су донијели уз сарадњу са међународном управом, који би наравно и неопходно је да се учини доношење закона о уставном суду, како би се уредио начин рада из тога. Стога ћу се залагати за хитно доношење закона о Уставном суду којим би био дефинисан састав суда, јасно назначена његова надлежност те прописана прецизна правила његовог рада и функционисања. То је од суштинског значаја за успостављање његовог легитимитета, али и за испуњавање услова за приступање Босне Европској унији.*

*Нећу одустати ни од редефинисања Суда и Тужилаштва БиХ, двије неуставне правосудне институције наметнуте од стране високог представника. Није довољно утврдити да је нешто уставно ако је то наметнуо високи представник или ако је то донијела Парламентарна скупштина. Уставна процедура за пренос надлежности је веома јасна, без одлука и уговора између два ентитета није могуће доћи и приступити гласању на Парламенту БиХ о једном питању. Претходно питање јесте уговор стране, а стране по Дејтонском споразуму јесу Републка Српска и Федерација БиХ.*

*Структурални дијалог са ЕУ отпочет је још 2011. године, о правосуђу који је имао за циљ да се усагласе ставови и постигне договор у овој области, није дао резулате, а повјерење у те двије институције је до те мјере урушено да је његов опстанак у овом обиму потпуно бесмислен. Очекујем да ће коначно бити разумијевања код партија у Федерацији, о неопходности измјена закона о суду и тужилаштву, као и неопходним и свеобухватним реформама система ВСТС. Неопходно је наравно што хитније усвојити нови закон о суду, будући да он ни у ком случају не треба да буде надлежан за кривична дјела прописанам законима ентитета и законима Брчко Дистрикта како је то сада случај.*

*Таква строга подјела надлежности сагласна је са Уставом БиХ о подјели надлежности и тај Устав БиХ анекс 4 биће основица мог рада. Све ћу гледати кроз призму Устава, уставних рјешења, па чак и оно што су у међувремену чинили и доносили и нама говорили да је у потребама за неки будући просперитет, а ми то ништа нисмо осјетили.*

*Многе институције наметнуте на тај начин у БиХ нису дале никакве резултате, 84 надлежности отете од Републике Српске данас таворе на нивоу БиХ као доказ глупости међународног фактора који је самозадовољно покушао да објасни како управо та централизација доводи нас у позицију да имамо ефикасан и успјешан систем, сада видимо да то није тако. Данас Република Српска показује да је способна да ради и да имплементира све тешке одлуке, па и одлуке овога типа.*

*Морам да кажем да у оквиру мојих напора заједно са сарадницима на заједничком нивоу учинићу све да Устав БиХ анекс 4 Дејтонског споразума онако како буде написан буде дефинитивно примјењен.*

*Нећу бити онај којем ћу моћи објашњавати да је нешто потребно, а да није у складу са интересима Републике и нашег народа учиним без обзира на добре намјере на које су многи указивали. Не вјерујем у добре намјере међународне заједнице у БиХ.*

*Позивам дакле, али то можемо да поправимо, позивам Савјет Европске уније да БиХ без одлагања додијели статус кандидата за чланство у ЕУ. Радићу на томе, можда је то некима у Европи смијешно, можда мисле да нисмо довољно испунили довољно критериј, ја ћу рећи да је у европској пракси било много прилика када је Европа давала чак и статус чланице ЕУ, а да многи нису били обавили све своје неопходне послове. Сматрам да би тај корак оснажио већ посрнули евро-оптимизам, а народе и политичке елите у БиХ охрабрио да наставимо са прилагођавањем, усаглашавањем нашег законодавства са законодавством ЕУ.*

*Република Српска остаје, као што сте могли да чујете од предсједнице Републике Српске, посвећена европском путу, али то никад до данас била није једина алтернатива. Ми желимо да сарађујемо са Европском унијом, захвални за све добре пројекте који су нам дали и подржали. Желимо да им се захвалимо за непрестане покушаје да реформишемо наше друштво у најбољем смислу, али исто тако не могу да им се захвалим зато што су ван устава, ван демократске европске праксе подржали насиље високог представника и најчешће били покровитељи његових одлука. Та Европска унија не може да има нашу подршку.*

*Ми ћемо наставити да сарађујемо и са другима. Руска Федерација је наш природни и моћан савезник. Ми смо захвални Руској Федерацији на свему ономе што је учинила кроз имплементацију Дејтонског споразума да буде и да се чује прави глас. Никада од Руске Федерације нисам чуо никакво политичко условљавње док с друге стране јесам чуо с неких других западних страна.*

*Мислим да је вријеме томе прошло и да је немогуће да више било ко условљава било кога за било шта овдје.*

*Наша сарадња с Руском Федерацијом наставиће се у оквиру добре сарадње БиХ и Руске Федерације. Исто тако са Кином и њиховом нарастајућом економијом и политичким значајем желимо да остваримо што је могуће динамичније односе, а наравно и САД, како то и налажу и наши интереси и наша пракса, да учинимо све да наши односи буду на вишем ниову разумијевања, уважавања и не мијешања у унутрашње ствари.*

*Народна скупштина Републике Српске у прошлом сазиву изгласала је резолуцију о војној неутралности Републике Српске. То је кључни документ из којег ћу да црпим свој став у Предсједништву кад је у питању приступање БиХ и НАТО-у. Одлука о приступању НАТО-у, желим да будем јасан, никада није донесена у БиХ, све остало су шпекулације и покушаји да се упути на тај пут. Данас ми ту одлуку немамо, нећемо је ни имати. Република Српска се опредјелила за војну неутралност што би други дио БиХ треба да уважи као јасан став грађана који живе овдје и зато и с овог мјеста поручујем да би свако инсистирање на промјени нашег става у Предсједништву било чисто губљење времена. БиХ ће бити војно неутрална јер војно сврставање са било којом силом у свијету нема подршку нашег народа и данас сматрам да су оружане снаге БиХ скупа беспотребна институција о којој би вриједило поново расправљати. Предложићу или да се БиХ демилитаризује или да се за почетак значајно смање трошкови за оружане снаге, чији трошкови чине четвртину укупног буџета БиХ. Поменуто прилагођавање потребама подразумијева свођење војске на два рода, а то су учешће у мировним операцијама и на протоколарне обавезе, остало што сада врше оружане снаге БиХ треба премјестити у цивилни сектор као што су цивилна заштита, заштита деминирања, помоћ при елементарним непогодама и слично, а не да то буде посао војске.*

*Демилитаризацијом БиХ ослободила би се значајна количина новца који се може уложити на далеко бољи и сврсисходнији начин у БиХ. Вјерујем да су политике рата и сукоба далеко иза нас и да се сви заједно требамо окренути питањима које наше народе примарно занимају, а то је наравно бољи животни стандард, улагање у оружане снаге, не може ме нико у то увјерити, сигурно није нешто од чега ће народ БиХ боље да живи, чак не и сигурније.*

*Ја сматрам да је БиХ у једном апсурдном положају што се тиче војске и дјеловања и употребе војске. Не желим да говорим о апстракцијама, али ћу само једну ствар рећи, на глобалном нивоу гдје видимо поларизације сигурно никаква структура у БиХ не може бити, војна структура у БиХ не може да буде у таквој поларизацији било каква снага и гарант мира и безбједности у БиХ.*

*Република Српска има пријатеље, дакле у свијету, а нама је најважније наше пријатељство и наш однос са Републиком Србијом. Трудићу се да други не оспоравају наше пријатељство, враћајући их са границе што смо гледали не тако давно. Ми своја пријатељства нисмо градили да би била на било чију штету. Ако смо један од три конститутивна народа и један од два ентитета, а то сигурно јесмо јер тако пише у Уставу, залагаћемо се да други с пуно уважавања гледају и на наше пријатеље.*

*Унапређење односа БиХ и Србије биће један од мојих најважнијих приоритета. Односи са Србијом за Републику Српску су од прворазредног значаја и то се не може промијенити. Ми са Србијом имамо братски уговор. Србија је наш ослонац, наш старији брат и подршка у сваком смислу. Оно што буде зависило од мене као српског члана, а односило се на Србију, унапријед поручујем да се мој став по том питању никада неће разликовати од става Србије. Ово не желим да било ко схвати ко ултиматум, то је чињеница о којој нећу полемисати ни са ким. Као српски члан Предсједништва никада нећу гласати за било коју одлуку која би ишла на штету Србије.*

*Републику Српску доживљавам као мост за спајање Федерације и другог дијела БиХ и Србије и позивам све добронамјерне у Босни да тај мост пређемо што је прије могуће и унаприједимо нашу сарадњу.*

*Желим да се захвалим руководству, данашњем руководству Србије на челу са предсједником Вучићем, за плодоносну сарадњу коју смо стварали, за подстрек који су нам давали, за новац који су упутили грађанима Републике Српске низ широм општина гдје смо изградили многе школе и вртиће. То је за нас било важно не само као новчани израз подршке него једна морална подршка Србије за коју ми сви овдје осјећамо велику симпатију и наравно велико братство.*

*Оно на чему ћу инсистирати је управо регионална сарадња.*

*Даме и господо,*

*Након осам година, дакле колико сам провео на мјесту предсједника Републике Српске, могу да кажем да смо напорно радили у координацији свих институција Републике Српске, поставили смо Републику Српску на здрав колосјек. Вријеме велике економске кризе које нас је задесило, наравно са системским проблемима и нашег друштва и читаве БиХ, оставило је одређене трагове и на нашу привреду и економију и из њега смо, надамо се изашли, мада никада не треба у то бити сигуран.*

*Вријеме које је пред нама тражиће нове напоре и нова рјешења како би се животни стандард наших грађана унаприједио, то подразумијева нова радна мјеста и све оно о чему смо могли да чујемо и од предсједника Републике.*

*Републику Српску у наредне четири године видим као стабилну политички са јасним израженим јединством њених институција, али Републику која је велико градилиште, која ће наставити да гради свој централни и инфраструктурни пројекат, а то је ауто-пут према Србији, даље од Добоја преко Модриче, Брчког, Бијељине до Дрине. Тамо желимо да се сретнемо и тамо желимо да изградимо ауто-пут који нема само инфраструктурни него сваку врсту и другог значаја.*

*Желим да кажем да ћемо наставити да градимо инфраструктурну Републику. У томе и ономе што јесте процедура на нивоу БиХ желимо да то промјенимо, да то убрзамо. Рећи ћу само један примјер, прије пет година Република Српска је упутила Савјету министара захтјев да се одобри, путем кинеских кредита, изградња ауто-пута Бањалука – Купрес, ни до дан данас нисмо добили рјешење. Прије десет година смо тражили да се одобри изградња, односно само пролазак преко Дрине или испод Дрине, гасовода за Републику Српску од Србије према Бањалуци нисмо добили ни ту дозволу. Учинићу све да сваки застој који буде уперен против Републике Српске буде адектватно постављен и адекватно одговорен.*

*Хоћу да Република буде земља задовољних људи који могу да остваре све своје законом предвиђене и другим прописима предвиђена права. Да би то све тако било сви ми овдје присутни, али и они који нису овдје, а преузели су одговорност за управљање Републиком Српском, морају бити свјесни једне чињенице, ми резервну државу немамо, наша држава је Република Српска. Наша држава Република Српска, по свим међународним критеријима то испуњава. Ми немамо столицу у Уједињеним нацијама, али по ономе што јесте критериј за одређивање државе то је територија, ефикасна власт и народ који ту власт подржава свакако испуњавамо. Зато своје знање, труд свој патриотизам морамо ставити у функцију унапређења Републике Српске, не да би другима чинили зло. У овој Републици слободно могу да живе сви, без обзира колико велики и мали били, било ком богу се молили, сви они који су на било који начин припадници било којих група у Републици Српској. Република Српска је овим изборима показала, показала своју способност да уважи различитости и да с тим различитостима живи.*

*Честитам вам ваше мандате, посланици Народне скупштине, које сте директно добили од нашег народа. Позивам вас да заједно радимо и градимо. Будимо опозиција једни другима, никада Републици Српској. Будимо достојни повјерења које нам је указано. Република Српска је наша светиња и живјела Република Српска!*

*Хвала.*

## Ад–8: Приједлог одлуке о броју потпредсједникā Народне скупштинеРепублике Српске

Предсједник Народне скупштине Републике Српске је предложио доношење Одлуке о броју потпредсједникā Народне скупштине Републике Српске.

# О Д Л У К А

# о броју потпредсједника у Народној скупштини Републике Српске

# I

У Десетом сазиву за мандатни период 2018–2022. година Народна скупштина Републике Српске бира четири (4) потпредсједника Народне скупштине Републике Српске.

# II

Ова одлука ступа на снагу даном доношења, а објавиће се у „Службеном гласнику Републике Српске“.

У посланичкој расправи о Приједлогу одлуке учествовали су: г. Миладин Станић, г. Недељко Гламочак и г. Драшко Станивуковић.

Закључена је расправа.

Приступило се изјашњавању о Приједлогу одлуке.

(56 народних посланика је гласало ''за'', 19 их је гласало ''против'', 1 се ''уздржао'' од гласања)

Усвојена је Одлука о броју потпредсједника Народне скупштине Републике Српске.

## Ад–9: Покретање иницијативе за избор делегата из Републике Српске у Дом народа Парламентарне скупштине Босне и Херцеговине

Народна скупштина Републике Српске је након разматрања иницијативе за избор делегата из Републике Српске у Дом народа Парламентарне скупштине Босне и Херцеговине предложила сљедећи

# З А К Љ У Ч А К

о покретању иницијативе за избор делегата из Републике Српске у Дом народа Парламентарне скупштине Босне и Херцеговине

1. Задужују се политичке странке или сваки посланик у Народној скупштини Републике Српске да до 28. новембра 2018. године до 15.00 часова предложе једног или више кандидата на листе за избор српских делегата у Дом народа Парламентарне скупштине БиХ.
2. Задужује се Комисија за избор и именовање Народне скупштине Републике Српске да предложене листе кандидата српских делегата у Дом народа Парламентарне скупштине Босне и Херцеговине у што краћем року прослиједи Централној изборној комисији Босне и Херцеговине на поступак потврђивања и овјере.
3. Задужује се Комисија за избор и именовање Народне скупштине Републике Српске да након потврђивања и овјере листā кандидата од стране Централне изборне комисије Босне и Херцеговине у што краћем року припреми процедуру за избор српских делегата у Дом народа Парламентарне скупштине Босне и Херцеговине.
4. Овај закључци ступају на снагу даном доношења, а објавиће се у „Службеном гласнику Републике Српске“.

Није било пријављених за скупштинску расправу.

(77 народних посланика је гласало ''за'', нико није гласао ''против'', нико се није ''уздржао'' од гласања)

Закључак о покретању Иницијативе за избор делегата из Републике Српске у Дом народа Парламентарне скупштине Босне и Херцеговине је усвојен.

## Ад–10: Покретање Иницијативе за избор делегата у Вијеће народа Републике Српске

Народна скупштина Републике Српске је након разматрања иницијативе за избор делегата у Вијеће народа Републике Српске предложила сљедећи закључак:

# З А К Љ У Ч А К

о покретању Иницијативе за избор делегата у Вијеће народа Републике Српске

1. Задужују се политичке странке заступљене у клубовима посланика одговарајућих конститутивних народа и осталих или сваки члан једног од клубова посланика, укључујући и чланове изабране у складу с чланом 11. 11 став 2. Изборног закона Босне и Херцеговине, да до 28. новембра 2018. године, до 15.00 часова, предложе једног или више кандидата на листе за избор делегата у Вијеће народа Републике Српске.
2. Задужује се Комисија за избор и именовање Народне скупштине Републике Српске да предложене листе кандидата за делегате Вијећа народа Републике Српске у што краћем року прослиједи Централној изборној комисији Босне и Херецеговине на поступак потврђивања и провјере.
3. Задужује се Комисија за избор и именовање Народне скупштине Републике Српске да након потврђивања и овјере листā кандидата од стране Централне изборне комисије Босне и Херцеговине у што краћем року припреми процедуру за избор делегата у Вијеће народа Републике Српске.
4. Ови закључци ступају на снагу даном доношења, а објавиће се у „Службеном гласнику Републике Српске“.

Није било пријављених за скупштинску расправу.

(81 народни посланика је гласало ''за'', нико није гласао ''против'', нико се није ''уздржао'' од гласања)

Закључак за избор делегата у Вијеће народа Републике Српске је усвојен.

## Ад–11: Избор потпредсједника Народне скупштине Републике Српске

Предсједник Народне скупштине Републике Српске је обавјестио присутне да није дошао ниједан приједлог за избор потпредсједника и да ће према постигнутом договору бити направљен прекид засједања чији ће наставак услиједити прије сљедеће сједнице која ће бити редовно заказана , а до датог тренутка да се изврши приједлог кандидата за потпредсједника Народне скупштине Републике Српске.

**Наставак засједања 5. децембар 2018. године**

Предсједник Народне скупштине Републике Српске је отворио наставак засједања Прве редовне сједнице и констатовао да нема најављеног одсуства народних посланика, те да су сви народни посланици присутни на самој сједници.

На основу члана 120. Пословника, одређено је да *дан за гласање* буде по завршетку расправе по датој тачки дневног реда.

Прије почетка наставка Прве редовне сједнице народни посланик Игор Црнадак је приступио полагању свечане заклетве.

## Ад–11: Избор потпредсједника Народне скупштине Републике Српске

Предсједник Народне скупштине Републике Српске је констатовао да је добио четири приједлога за избор потпредсједникā Народне скупштине Републике Српске.

Први приједлог је од Клуба посланика СНСД, који је предложио кандидата:

1. гђа Жељку Стојичић.

Други приједлог је од Клуба посланика СДС, који је предложио кандидата:

1. гђа Соњу Караџић Јовичевић.

Трећи приједлог је Клуба посланика Уједињене српске, који је предложио кандидата:

1. г. Милана Петковића.

Четврти приједлог је од Клуба посланика Заједно за БиХ, који је предложио кандидата:

1. г. Сенада Братића.

У посланичкој расправи учествовали су: г. Драшко Станивуковић, гђа Јелена Тривић, гђа Гордана Видовић, г. Љубиша Крунић, г. Миладин Станић и г. Перица Бундало.

Приступило се изјашњавању.

Прво се Скупштина изјаснила о Приједлогу одлуке да се г. Сенад Братић изабере за потпредсједника Народне скупштине Републике Српске.

# О Д Л У К А

# о избору потпредсједника Народне скупштине Републике Српске

# I

За потпредсједника Народне скупштине Републике Српске изабран је Сенад Братић.

# II

Ова одлука ступа на снагу даном доношења, а објавиће се у „Службеном гласнику Републике Српске“.

(75 народних посланика је гласало ''за'', нико није гласао ''против'', нико се није ''уздржао'' од гласања)

Г. Сенад Братић је изабран за потпредсједника Народне скупштине Републике

Српске.

Затим се Скупштина изјаснила о Приједлогу одлуке да се гђа Соња Краџић Јовичевић изабере за потпредсједника Народне скупштине Републике Српске.

# О Д Л У К А

# о избору потпредсједника Народне скупштине Републике Српске

# I

За потпредсједника Народне скупштине Републике Српске изабрана је Соња Караџић Јовичевић.

# II

Ова одлука ступа на снагу даном доношења, а објавиће се у „Службеном гласнику Републике Српске“.

(75 народних посланика је гласало ''за'', нико није гласао ''против'', 1 се ''уздржао'' од гласања)

Гђа Соња Караџић Јовичевић је изабрана за потпредсједника Народне скупштине Републике Српске.

Потом се Скупштина изјаснила о Приједлогу одлуке да се г. Милан Петковић изабере за потпредсједника Народне скупштине Републике Српске.

# О Д Л У К А

# о избору потпредсједника Народне скупштине Републике Српске

# I

За потпредсједника Народне скупштине Републике Српске изабран је Милан Петковић.

# II

Ова одлука ступа на снагу даном доношења, а објавиће се у „Службеном гласнику Републике Српске“.

(59 народних посланика је гласало ''за'', 22 су гласала ''против'', нико се није ''уздржао'' од гласања)

Г. Милан Петковић је изабран за потпредсједника Народне скупштине Републике Српске.

На крају се Скупштина изјаснила о Приједлогу одлуке да се гђа Жељка Стојичић изабере за потпредсједника Народне скупштине Републике Српске.

# О Д Л У К А

# о избору потпредсједника Народне скупштине Републике Српске

# I

За потпредсједника Народне скупштине Републике Српске изабрана је Жељка Стојичић.

# II

Ова одлука ступа на снагу даном доношења, а објавиће се у „Службеном гласнику Републике Српске“.

(80 народних посланика је гласало ''за'', нико није гласао ''против'', 1 се ''уздржао'' од гласања)

Гђа Жељка Стојичић је изабрана за потпредсједника Народне скупштине Републике Српске.

Предсједник је обавјестио присутне да ће Прва посебна сједница почети истог дана у 14.00 часова и да ће се радити без паузе која је прописана Пословником.

Овим је окончан рад по дневном реду Прве редовне сједнице Народне скупштине Републике Српске.

Саставни дио овог записника је тонски запис Прве редовне сједнице Народне скупштине Републике Српске.

**ГЕНЕРАЛНИ СЕКРЕТАР ПРЕДСЈЕДАВАЈУЋИ**

**НАРОДНЕ СКУПШТИНЕ НАРОДНЕ СКУПШТИНЕ**

# *Небојша Згоњанин* *Дане Малешевић*

**ПРЕДСЈЕДНИК**

**НАРОДНЕ СКУПШТИНЕ**

***Недељко Чубриловић***